માનસશાસ્ત્રીઓના મત અનુસાર સ્ત્રીઓનું મન અને હૃદય બંને ભાવનાઓ એટલેકે લાગણીઓ સાથે સંકળાયેલા હોય છે આથી જ સ્ત્રીઓ વધારે પડતી સંવેદનશીલ હોય છે. દરેક સ્ત્રીને હંમેશા એક ભાવનાત્મક સહારાની, એક ઓથની જરૂર પડે છે અને તેને એક હુંફની તો ખાસ જરૂરત મહેસુસ થતી હોય છે, ચાહે તે સ્ત્રી કોઈ મોટા પદ પર હોય કે ગૃહિણી હોય. અને આજની લાઇફ સ્ટાઈલ પ્રમાણે વધુને વધુ પ્રમાણમાં સ્ત્રીઓ એકલતાનો શિકાર બનતી જાય છે. માનસિક સ્વાસ્થ્યના એક રીપોર્ટ અનુસાર આજના આ આધુનિક યુગમાં અંદાજે ૩૦% થી ૫૦% સ્ત્રીઓ માત્ર એકલતા અનુભવવાને કારણે ડીપ્રેશનનો શિકાર બનતી જાય છે, અને તેનું પ્રમાણ સ્ત્રીઓને થતા કેન્સર અને હૃદયરોગ કરતા પણ વધારે છે. વર્લ્ડ હેલ્થ ઓર્ગેનાઈઝેશન (WHO)ના રીપોર્ટ પ્રમાણે આવનારા સમયમાં વિશ્વનાં અનેક દેશોની સ્ત્રીઓમાં “માનસિક તનાવ” એ મોટામાં મોટા ઘાતક રોગ તરીકે બહાર આવશે. આ એક ચોકાવનારી હકીકત છે અને આધુનિક યુગમાં સ્ત્રીઓ માટે માનસિક તનાવ એ મોટામાં મોટો અભીશાપ છે.